Κανονισμός (ΕΚ) αριθ. 2131/2001 του Συμβουλίου

της 29ης Οκτωβρίου 2001

για την περάτωση της επανεξέτασης του κανονισμού (ΕΚ) αριθ. 2474/93 του Συμβουλίου για την επιβολή οριστικών δασμών αντιντάμπινγκ στις εισαγωγές ποδηλάτων, καταγωγής Λαϊκής Δημοκρατίας της Κίνας

ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας,

τον κανονισμό (ΕΚ) αριθ. 384/96 του Συμβουλίου, της 22ας Δεκεμβρίου 1995, για την άμυνα κατά των εισαγωγών που αποτελούν αντικείμενο ντάμπινγκ εκ μέρους χωρών μη μελών της Ευρωπαϊκής Κοινότητας(1), και ιδίως το άρθρο 11 παράγραφος 3,

την πρόταση που υπέβαλε η Επιτροπή, μετά από διαβουλεύσεις με τη συμβουλευτική επιτροπή,

Εκτιμώντας τα ακόλουθα:

Α. ΔΙΑΔΙΚΑΣΙΑ

(1) Με τον κανονισμό (EΟΚ) αριθ. 2474/93(2), το Συμβούλιο επέβαλε οριστικούς δασμούς αντιντάμπινγκ στα ποδήλατα, καταγωγής Λαϊκής Δημοκρατίας της Κίνας, που υπάγονται προς το παρόν στους κωδικούς ΣΟ 8712 00 10, 8712 00 30 και 8712 00 80. Αυτά τα μέτρα επεκτάθηκαν, δυνάμει του άρθρου 13 του κανονισμού (ΕΚ) αριθ. 384/96 ("ο βασικός κανονισμός") στις εισαγωγές ορισμένων μερών ποδηλάτων, καταγωγής Κίνας, με τον κανονισμό (ΕΚ) αριθ. 71/97(3). Αυτοί οι οριστικοί δασμοί διατηρήθηκαν μετά από επανεξέταση ενόψει της λήξης ισχύος των μέτρων δυνάμει του άρθρου 11 παράγραφος 2 του βασικού κανονισμού, με τον κανονισμό (ΕΚ) αριθ. 1524/2000 του Συμβουλίου(4).

(2) Κατά τη διάρκεια της επανεξέτασης ενόψει της λήξης ισχύος των μέτρων που οδήγησε στην ανανέωση των μέτρων, η Επιτροπή έλαβε τέσσερις αιτήσεις για την έναρξη διαδικασίας επανεξέτασης δυνάμει του άρθρου 11 παράγραφος 3 του βασικού κανονισμού, που υπέβαλαν οι ακόλουθες κινεζικές εταιρείες: Giant China Co Ltd, Viva Guangzhou Bicycle Corporation Ltd, Merida Industry Co Ltd, Kenton Bicycle Group Ltd. Αυτές οι εταιρείες ("οι αιτούντες") ισχυρίστηκαν ότι τα ισχύοντα μέτρα δεν ήταν πλέον αναγκαία για την εξουδετέρωση του ντάμπινγκ, εφόσον λειτουργούσαν τώρα υπό συνθήκες οικονομίας αγοράς, και ότι είχαν μεταβληθεί οι συνθήκες σημαντικά όσον αφορά το ντάμπινγκ που είχε καθοριστεί προηγουμένως.

(3) Η Επιτροπή, με ανακοίνωση που δημοσιεύθηκε στην Επίσημη Εφημερίδα των Ευρωπαϊκών Κοινοτήτων(5), κίνησε διαδικασία επανεξέτασης των προαναφερθέντων μέτρων, που περιορίστηκε στην εξέταση του ντάμπινγκ σε ό,τι αφορά τους αιτούντες.

(4) Η Επιτροπή ενημέρωσε επίσημα τις εν λόγω εταιρείες και τις αρχές της Λαϊκής Δημοκρατίας της Κίνας σχετικά με την έναρξη της έρευνας. Εστάλησαν ερωτηματολόγια σε τέσσερις αιτούντες. Όλα τα ενδιαφερόμενα μέρη κλήθηκαν να γνωστοποιήσουν γραπτώς τις απόψεις τους, και να ζητήσουν ακρόαση, αν το επιθυμούσαν, εντός της προθεσμίας που καθόριζε η ανακοίνωση για την έναρξη της διαδικασίας.

(5) Και οι τέσσερις αιτούντες υπέβαλαν αιτήσεις για να τους αναγνωρισθεί το καθεστώς οικονομίας αγοράς/ατομικής μεταχείρισης.

Β. ΑΝΑΚΛΗΣΗ ΤΩΝ ΑΙΤΗΣΕΩΝ

(6) Και οι τέσσερις αιτούντες εν συνεχεία ανακάλεσαν τις αιτήσεις τους για επανεξέταση. Μία εταιρεία το έκανε το Νοέμβριο 2000, πριν να εξεταστεί η αίτησή της για το καθεστώς οικονομίας αγοράς/ατομικής μεταχείρισης. Δύο άλλες εταιρείες ανακάλεσαν τις αιτήσεις τους τον Μάιο 2001, αφού οι υπηρεσίες της Επιτροπής είχαν επαληθεύσει τις πληροφορίες που περιείχαν οι αιτήσεις τους για αναγνώριση του καθεστώτος οικονομίας αγοράς/ατομικής μεταχείρισης, και αφού οι υπηρεσίες της Επιτροπής είχαν κοινολογήσει την πρόθεσή τους να απορρίψουν την αίτησή τους για αναγνώριση του καθεστώτος οικονομίας αγοράς. Αυτή η κοινολόγηση έγινε πριν επαληθευθούν οι απαντήσεις τους στο ερωτηματολόγιο.

(7) Σχετικά με την τέταρτη εταιρεία, οι υπηρεσίες της Επιτροπής διαπίστωσαν ότι αυτή η εταιρεία δεν είχε εξάγει το προϊόν κατά την περίοδο της έρευνας (Σεπτέμβριος 1999-Αύγουστος 2000). Η εταιρεία αποφάσισε να ανακαλέσει την αίτησή της για επανεξέταση τον Αύγουστο 2001.

Γ. ΠΕΡΑΤΩΣΗ

(8) Ενόψει του γεγονότος ότι και οι τέσσερις αιτούντες ανακάλεσαν τις αιτήσεις τους για επανεξέταση, το Συμβούλιο θεωρεί ότι η επανεξέταση πρέπει να περατωθεί,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

7Η ενδιάμεση επανεξέταση του κανονισμού (ΕΚ) αριθ. 1524/2000 του Συμβουλίου όσον αφορά τις εισαγωγές ποδηλάτων, καταγωγής Λαϊκής Δημοκρατίας της Κίνας, περατώνεται.

Άρθρο 2

Ο παρών κανονισμός αρχίζει να ισχύει την επόμενη ημέρα από τη δημοσίευσή του στην Επίσημη Εφημερίδα των Ευρωπαϊκών Κοινοτήτων.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Λουξεμβούργο, 29 Οκτωβρίου 2001.

Για το Συμβούλιο

Ο Πρόεδρος

L. Michel

(1) ΕΕ L 56 της 6.3.1996, σ. 1· κανονισμός όπως τροποποιήθηκε από τον κανονισμό (EΚ) αριθ. 2238/2000 (ΕΕ L 257 της 11.10.2000, σ. 2).

(2) ΕΕ L 228 της 9.9.1993, σ. 1.

(3) ΕΕ L 16 της 18.1.1997, σ. 55.

(4) ΕΕ L 175 της 14.7.2000, σ. 39.

(5) ΕΕ C 278 της 30.9.2000, σ. 28.